Mynen fruntliken gruth vnnde wes ik gudes vormach allewege tho vorenn. Ersamen vorsichtigen vnnde wolwiszen leuen nabers, ick foge iuw ffruntliken tho wetende, dat de werdigen veders dessz ordens sancti Francisci eer werdige capittell ime clostere Wiborch alse Iohannis baptisten dage negestkomende ouer eyn yar holdende, hebben vpgenomen etc. vanne my begerende eyne erkentenisze an iuwe ersamheyde der haluen, so se iuw besokende werden, iuwe godesz almisszen en mede deelafftich vorschreuen wolde, dat loen van Gode entffangen vorderlick gunstich vnde behulpen syn willen; vorschulde ik ock in geliken, de ik Gode almechtich lange gesund beuele gerne. Gegeuen vpp Wiborch ame dage vnses Heren heymeluart int yar lxxxv(ten). Steen Stur vame Gripesholme, ritter vnnde vorstender desz rikes tho Sweden. Adress: Denn ersamen vorsichtigen vnnde wolwisszenn borgermesterenn vnnde radmannen der stad Reuall, synenn besunderenn guden nabers.